مقدمة ليلة الاكبر

يا جماله.......... يا كماله......... مثل البدر لاح

......................................................

يوليدي رايح هاك اخذ وياك الاحلام

هونك يالاكبر من تمر من بين الاخيام

بعيوني ضلن ذكريات ابطول الايام

ياليحرم ابطولك رمح وتطوف السهام

مو اشاعه ..... هل وداعه........ مثل البدر لاح

...................................................................

يلي عمرك بين ايديه ابسرعه جن ضاع

يا مسرع ايامك كضت يالغالي شبساع

هم ترد لو احسه هذا اخر اوداع

بعيوني اشريه العمر لو ادري ينباع

لو يبيعون..... انطي العيون....... مثل البدر لاح

..............................................................

يبني بوساتك غفت ما فوك الايدين

شايل ابصدرك حنان ابكبر الحسين

جنه مزنة صيف عمرك مطرت اسنين

اربعه وعشرين كطره يا ضوه العين

دمعه دمعه...... احلى طلعه........ مثل البدر لاح

...................................................................

شمحلاته وجهك ياعلي يا محله هالطول

يبني عاليحرمنه منك بالله شنكول

عالتراب اتطيح اشوفك يبني معقول

يا نعمة الله عله الارض تسحكها الخيول

شلون اعوفه...... وجهه اشوفه...... مثل البدر لاح

...........................................................

يحترك كلبي من اشوف اوداع الاخوان

مبتسم رايح اشوفه وادري عطشان

ابنظرة اوداعك يالاكبر فاضت احزان

اكتب ابقصة حياتي كان ما كان

ضاعت احلام...... بين الايام........ مثل البدر لاح

علاء المياحي